Piața de capital din România a înregistrat performanțe spectaculoase în anul 2023, subliniază consilierul prezidențial Cosmin Marinescu, din cadrul Departamentului Politici Economice și Sociale al Președinției României.
Cosmin Marinescu a prezentat acest mesaj la Bursa de Valori București, la cea de-a 11-a ediție a BVB Awards.
"În ciuda unui context economic deloc facil, în care ecourile crizelor recente încă se resimt asupra economiilor lumii, avem totuși așteptări optimiste privind investițiile, fluxurile comerciale și de finanțare, dar și trendul dezinflaționist la nivel global și european", precizează consilierul președintelui Iohannis.
El subliniază că stabilitatea economică necesită în continuare preocupări sporite, inclusiv pentru protejarea piețelor și a competitivității economice, cu precădere în industrie. Proiectele de investiții din fonduri europene reprezintă deja principalul motor al economiei României. Cu toate acestea, "anul 2024 a început cu reactivarea inflației, ceea ce întrerupe trendul dezinflaționist din 2023 și reclamă prudență în politica economică".
"Anul electoral 2024 impune o anumită responsabilitate și în planul mesajului public, în privința valorilor democratice și a principiilor pe care dorim să le promovăm pentru viitor. De aceea trebuie să ne ferim de capcanele promisiunilor care vând iluzii, de soluțiile extremiste, lipsite de responsabilitate.
Pe termen lung, populismul economic ne transformă pe toți în perdanți. De aceea avem nevoie de soluții credibile pentru România, soluții echilibrate, care să ofere economiei noastre garanții de stabilitate și predictibilitate pe termen lung", consideră Cosmin Marinescu.